চার বছরের প্রেমের সম্পর্ক। বিয়ের প্রতিশ্রুতি দিয়ে দীর্ঘ দিন সহবাসের পর প্রেমিকাকে বিয়ে করতে অস্বীকার। সেই ঘটনার জেরেই অপমানে ও মানসিক অবসাদে গলায় ফাঁস লাগিয়ে আত্মঘাতী হলেন প্রেমিকা।
ঘটনাটি ঘটেছে নদিয়ার রানাঘাটে। মৃত যুবতীর নাম পায়েল দেবনাথ। সূত্রের খবর, রানাঘাট থানার রামনগর আইশতলা এলাকার বাসিন্দা পায়েল দেবনাথ রানাঘাট কলেজে পড়ার সময় প্রেমের সম্পর্ক গড়ে ওঠে কুপার্স ক্যাম্প এলাকার বাসিন্দা মৃতাঙ্ক দে ওরফে টুবাই নামে এক যুবকের সঙ্গে। 
অভিযোগ, প্রেমের সম্পর্ক থাকাকালীন বিয়ের প্রতিশ্রুতি দিয়ে একাধিক বার পায়েলের সঙ্গে শারীরিক সম্পর্কে লিপ্ত হয় টুবাই। কয়েকদিন আগে হঠাৎই পায়েল জানতে পারে অন্য একটি মেয়ের সঙ্গেও সম্পর্ক রয়েছে টুবাই-এর। এর পরেই পায়েল বিয়ের কথা বললে সে বিয়ে করতে অস্বীকার করে।
 

এই বিষয়ে অন্যান্য খবর

প্রেম দেননি মাস্টারমশাই, অভিমানে প্রাণ দিল ছাত্রী, শেষে কেঁচো খুড়তে উদ্ধার কেউটে


পায়েলকে সে জানিয়ে দেয়, তাদের সম্পর্ক তার বাবা-মা মেনে নিচ্ছেন না। আর সেই কারণে সে পায়েলকে বিয়ে করতে পারবে না। এই কথা শোনার পর থেকেই অপমানে মানসিক ভাবে ভেঙে পড়ে পায়েল। মানসিক অবসাদ থেকেই নিজের ঘরের সিলিং ফ্যানে গলায় ফাঁস লাগিয়ে আত্মহত্যা করে পায়েল।
এই ঘটনায় পায়েলের পরিবারের তরফে অভিযুক্ত প্রেমিক টুবাই ও তার পরিবারের বিরুদ্ধে রানাঘাট থানায় লিখিত অভিযোগ দায়ের করা হয়েছে। মৃত পায়েল দেবনাথের দেহ ময়নাতদন্তের জন্য পাঠিয়েছে পুলিশ। অন্য দিকে ঘটনার পর থেকেই পলাতক অভিযুক্ত টুবাই ও তার পরিবার। তাদের সন্ধান শুরু করেছে পুলিশ।